от

**проф. д-р Боряна Туманова**

*Относно: Обявен конкурс* в ДВ, бр.35/18.04.2023 г. за академичната длъжност ДОЦЕНТ;

*Област на висше образование:* 1. Педагогически науки;

*Професионално направление: 1*.3. Педагогика на обучението по... (физическо възпитание и спорт и нетрадиционни спортове в системата на образованието);

*Кандидат* гл. ас. д-р Марина Николаева Недкова*.*

Въз основа на заповед на Ректора на СУ „Св. Климент Охридски” № РД 38-295/12.06.2023 г. съм член на научно жури и определена за изготвяне на становище по посочения по-горе конкурс.

Представените от кандидата в конкурса документи и публикации са подредени коректно и са в съответствие с изискванията на Закона за развитие на академичния състав в Република България и Правилника за условията и реда за придобиване на научни степени и заемане на академични длъжности на СУ „Св. Климент Охридски”.

**Професионално развитие**

Единствен кандидат в конкурса за „доцент“ по Педагогика на обучението по физическо възпитание и спорт - нетрадиционни спортове е гл. ас. д-р Марина Недкова, преподавател по зумба-фитнес, фитнес, ръгби и крикет в катедра „Спортни игри и планински спортове“ към Департамента по спорт при Софийския университет „Св. Климент Охридски“.

Гл.ас. д-р Марина Недкова завършва висшето си образование във НСА “В. Левски” през 2006 г. – образователна степен “бакалавър” с две специалности – треньор по ски и учител по физическо възпитание, през 2009 г. образователна степен “магистър” - специалност спортен мениджмънт. В периода от 2004 - 2009 г. кандидатът участва в квалификационни курсове, свързани с професионалното му израстване – спортен журналист и мениджмънт на спортни обекти. През 2008 г. гл. ас. Недкова започва преподавателска дейност като хоноруван преподавател във ВТУ, НСА, СУ, ХТМУ, а от 2014 г. досега е щатен преподавател в Софийския университет. Като специалист в областта на физическата култура и образование д-р Недкова е лектор по Теория и методика на физическото възпитание, Методика на преподаване по ФВС на ученици 1-4 клас и Дидактика на физкултурата. От 2021 г е председател на Атестационната комисия към Департамента по спорт

През 2014 г. д-р Марина Недкова защитава образователна и научна степен „доктор” на тема: „Нови подходи за усъвършенстването на физическото възпитание и спорт във висшите училища на Р. България”. Кандидатката е била активен състезател по ски-алпийски дисциплини, ръгби и крикет.

Богатата *обществена* дейност на кандидата включва:

От 2016 г е доброволец в спортно-социалната дейност за хора с ментални затруднения и треньор в организацията „Спешъл Олимпикс“. Избрана е да ръководи представителния женски отбор по зимни спортове в Световните Спешъл Олимпикс игри през 2017 г в Австрия. 2012 г е секретар на организационния комитет на Европейското пръвенство по ръгби 7-жени, дивизия“А“. 2013 г. е председател на техническата комисия на 6-ти Европейски университетски шампионат по ръгби 7. От 2015 г е изпълнителен директор на БСКС. От 2019 г е председател на Сдружение “Български студентски крикет съюз“

*Проектна дейност:* В периода от 2011 г. досега е координатор, ръководител и участник в девет проекта в областта на МФВС, Столичен общински съвет, НСА и СУ.

*Учебно-преподавателска дейност:* Гл. ас. Недкова е преподавател по фитнес, ръгби и крикет на студенти от всички факултети на СУ и е треньор на представителните отбори по ски-алпийски дисциплини, крикет и ръгби с годишна заетост за учебната 2021/22 г над 500 часа.Ръководи лекции по учебните дисциплини „Методика на преподаване по ФВС на ученици 1-4 клас“ и „Дидактика на физкултурата“ в образователна степен „магистър“ на студентите от ФНОИ (специалност ФВС). Автор е на учебни програми по зумба-фитнес, крикет, спорт в електронна среда и ръгби.

*Научноизследователска и публикационна дейност:* Кандидата декларира участия в редица научно-практически конференции и кръгли маси. Научноизследователската дейност е представена в три групи: монография; книга на базата на дисертационен труд; статии и доклади (от които 1 публикувана в научно издание, реферирано и индексирано в световноизвестни бази данни с научна информация). Общият им брой е 31, като 10 от публикациите са самостоятелни, останалите са в съавторство, 26 са на български език, 5 са на английски език. От тях съобразно изготвената справка от отдел „Библиотечно-информационно обслужване на Университетска библиотека при СУ „Св. Климент Охридски“ са посочени 41 броя цитирания. Кандидата изпълнява Минималните наукометрични показатели, като участва в конкурса с 463 точки.

***Приносите*** ***и решенията*** в научното творчество на д-р Недкова могат да се разгледат в няколко направления:

*В спортно-методическо направление* кандидатът обогатява и разширява знанията в теорията и методиката на физическото възпитание и в частност нетрадиционни спортове. В представения монографичен труд се разглежда прилагането на иновациите в учебния процес във ВУ. Направено е изследване на новите моменти в спортно-състезателната дейност на студентите, занимаващи се с нетрадиционни спортове в страната ни, представен е успехът от новите и нетрадиционни спортове и спортни дисциплини практикувани от студентите в часовете по спорт в Софийския университет. С най-висока стойност оценявам анализа на съвременни и актуални методики на обучение по крикет, ръгби и хокей на трева на базата на които извежда научно-методични основи за подготовка на студенти по този вид спорт (1). Изследвано е физическото възпитание като непрекъсната система на образованието и като специфична дейност на студентите, наложено от търсене на по-ефективни средства и методи за повишаване ефективността на заниманията по физическо възпитание във висшите училища (2). За пръв път в България е проучена методиката за обучение и въведена спортната учебна дисциплина „зумба-фитнес“ в програмата на студенти във ВУ с неспортна насоченост. (4) Проследено е тяхното развитие, цели и резултати (9,12, 23). Разработена е нормативна база за оценка на физическата дееспособност на студентите, която е информативна и приложима в условията на университетското образование. (15, 17).

*В спортно-организационно направление* кандидатът проучва, анализира и систематизира различни страни на физическата култура в образователната система у нас и в университетите на САЩ като създаване, състояние, развитие и организация. Разглежда проблемите свързани с ефективността на учебно-тренировъчния процес във ВУ и физическото развитие на студентите. Открива методи и средства за повишаване ефективността на заниманията по физическо възпитание. Напълно обосновано дава препоръки за усъвършенстване на организационния механизъм на управление на физическото образование в образователната система ( 2, 8, 13, 14, 15, 16, 24).

*В научно-изследователско направление* кандидатаизследва нивото на физическите умения на деца в предучилищна и училищна възраст, както и на студенти от СУ с цел проучване на състоянието и развитие им. Разглежда ефекта и проучва различни аспекти от физическото и психическото развитие и здравословно състояние при занимания със спортовете - стрелба с лък, зумба-фитнес, фитнес, туризъм, крикет, бейзбол, волейбол, баскетбол, тенис, хокей на трева и ръгби.На базата на обобщените резултати предлага научно обоснована стратегия и програма за по-активен и здравословен начин на живот. (3,5,6,7,10,11, 12,13,14,16,17,20, 21,22, 23, 25, 26, 27, 28, 29, 30, 31). Показани са актуални данни за състоянието на физическо развитие на студентите в Р. България(18). Направен е обзор на най-известните и популярни традиционни и нетрадиционни спортове в България, обхващащи катедра КФТ към НСА „В. Левски” (19).

**Заключение:**. Въз основа на гореизложеното давам положителна оценка на дейността на д-р Недкова като преподавател, специалист и учен, търсещ и владеещ голям брой рутинни, иновативни и съвременни методи на обучение, организация и изследване. Представените за рецензия трудове, както и цялостната спортно-научна и академическа дейност на кандидата отговарят на изискванията на Закона за развитие на академичния състав в Република България и на Правилника за развитие на Академичния състав на СУ „Св. Климент Охридски“.Не намирам наличие на плагиатство.С убеденост предлагам на уважаемите членове на Научното жури да присъдят академичната длъжност *„доцент”* на гл. ас. д-р Марина Николаева Недкова по професионално направление 1.3. Педагогика на обучението по... (физическо възпитание и спорт и нетрадиционни спортове в системата на образованието).

*25.07.2023 г. проф. д-р Боряна Туманова*